पुराने सहयोगियों को दोबारा साध रही, नए सहयोगियों को तलाश रही
What is the strategy of BJP and NDA Alliance Party for the Lok Sabha Election? And who are the alliances of BJP in the Andhra, Telangana, Odisha, and Maharashtra Vidhan Sabha elections । भास्कर एक्सप्लेनर में जानेंगे 2024 चुनाव से पहले बीजेपी अपनी स्ट्रैटजी बदलने में क्यों मजबूर हुई और इससे बीजेपी क्या हासिल करना चाहती है?
2014 और 2019 के लोकसभा चुनाव में BJP ने कांग्रेस को बुरी तरह हराकर बहुमत हासिल किया। BJP का अगला शिकार क्षेत्रीय पार्टियां बनने लगीं। BJP ने अपनी ताकत बढ़ाने के लिए कई राज्यों में सहयोगी पार्टियों पर भी नए पैंतरे आजमाए। नतीजतन कई सहयोगी दलों ने BJP का साथ छोड़ दिया।
2024 लोकसभा चुनाव से पहले विपक्षी दल एकजुट होने लगे हैं। मसलन- नए संसद भवन के उद्घाटन का एक साथ 19 पार्टियों ने विरोध किया था। केजरीवाल सरकार की ताकत कम करने वाले अध्यादेश के विरोध में भी एक दर्जन पार्टियां आम आदमी पार्टी के साथ हैं।
अब BJP ने अपनी स्ट्रैटजी में एक बड़ा बदलाव किया है। भास्कर एक्सप्लेनर में जानेंगे 2024 लोकसभा चुनाव से पहले BJP अपनी स्ट्रैटजी बदलने को क्यों मजबूर हुई और इससे पार्टी क्या हासिल करना चाहती है?
BJP की नई स्ट्रैटजी अपने आक्रामक विस्तारवादी एजेंडे को दरकिनार कर 2024 के लोकसभा चुनाव के लिए एलायंस यानी सहयोगियों पर ध्यान केंद्रित करना है। इसके संकेत इन 2 खबरों से मिलते हैं…
28 मई 2023: प्रधानमंत्री नरेंद्र मोदी ने दिल्ली में मुख्यमंत्रियों और उप मुख्यमंत्रियों के साथ 6 घंटे की बैठक की। मोदी ने पार्टी नेताओं से कहा कि वह NDA में शामिल सहयोगी दलों को भरोसा दिलाएं कि भाजपा अपने साथियों को पूरा मौका और सम्मान देती है। BJP का ध्यान हमेशा से ही क्षेत्रीय आकांक्षाओं पर केंद्रित रहा है और यह धारणा बिल्कुल नहीं होनी चाहिए कि वह क्षेत्रीय दलों के साथ सहज नहीं है।
अप्रैल 2023: केंद्रीय गृहमंत्री अमित शाह BJP नेताओं के साथ मीटिंग कर रहे थे। इसी दौरान वहां डिप्टी CM देवेंद्र फडणवीस के करीबी एक उत्साही MLC बताना चाह रहे थे कि शिव सैनिक शिंदे की सेना में नहीं आ रहे हैं। शाह ने उनसे कहा, ‘आप बैठ जाइए, बैठ जाइए। मोदी जी को सब कुछ पता है।’
BJP किन वजह से नए सहयोगियों को तलाश रही है?‌
तमिलनाडु में AIADMK, महाराष्ट्र में शिंदे की शिवसेना और हरियाणा में जननायक जनता पार्टी को छोड़कर, केंद्र में BJP के पास कोई महत्वपूर्ण सहयोगी नहीं है जो राज्य स्तर पर खास फर्क डाल सके। 2024 में इन तीनों की चुनावी क्षमता पर भी सवालिया निशान हैं।
दक्षिण में अपना सबसे सुरक्षित किला कर्नाटक खोने के बाद BJP उन राज्यों के बारे में आशावादी नहीं हो सकती, जहां उसकी जड़े कमजोर हैं। इनमें से ज्यादातर दक्षिण और पूर्व के राज्य हैं। यहां पर कांग्रेस को हटाकर क्षेत्रीय ताकतें मजबूत हुई हैं और ये ही BJP की राह में सबसे बड़ा रोड़ा हैं। राज्यों के हिसाब से हालात जानते हैं…
बिहार, महाराष्ट्र : JDU और उद्धव की शिवसेना का विकल्प चाहिए
नई संसद के उद़्घाटन का बहिष्कार जिन 19 पार्टियों ने किया उनमें JDU और उद्धव ठाकरे की शिवसेना भी शामिल थी। ये दोनों पार्टियां 2019 के लोकसभा चुनाव में BJP की सहयोगी रही चुकी हैं।
2019 में BJP ने 303 सीटें जीतीं। वहीं सहयोगियों ने 50 सीटें। इनमें भी JDU और शिवसेना ने अकेले 34 सीटें जीतीं। यानी एक बड़ा हिस्सा इन दोनों पार्टियों ने जीता जो अब BJP की सहयोगी नहीं बल्कि विरोधी हैं।
2014 के लोकसभा चुनाव के समय NDA में 26 पार्टियां थीं। BJP ने इस चुनाव में 282 सीटें जीतीं, जबकि सहयोगियों ने 54 सीटें जीती थीं। शिवसेना ने सबसे ज्यादा 18, TDP ने 16, LJP ने 6, अकाली दल ने 4, RLSP ने 3 और अन्य सीटें बाकी छोटे दलों ने जीतीं।
इनमें से TDP के साथ ही अकाली दल जैसी पार्टियां भी अब BJP की सहयोगी नहीं हैं। BJP गठबंधन ने 2014 के लोकसभा चुनाव में बिहार की 40 सीटों में से 31 सीटें जीती थीं, लेकिन 2019 में JDU के साथ आने से यह संख्या 39 पहुंच गई थी। यानी JDU के आने से BJP को सीधे-सीधे 8 सीटों को फायदा हुआ।
JDU अब BJP से दूर जा चुकी है। LJP दो फाड़ हो चुकी है। ऐसे में यह सवाल है कि क्या LJP के पशुपतिनाथ पारस अब रामविलास पासवान की जगह ले सकते हैं। वहीं पशुपतिनाथ पारस को रामविलास पासवान के बेटे चिराग पासवान भी चुनौती दे रहे हैं। ऐसे में 2024 के चुनाव में BJP को यहां पर नए सहयोगियों की जरूरत पड़ेगी।
BJP शिवसेना में भी दो फाड़ कर चुकी है। कुछ सर्वे भी सामने आए हैं जिनमें कहा जा रहा है कि इससे BJP को नुकसान उठाना पड़ सकता है। यह सर्वे महाराष्ट्र के प्रमुख मीडिया हाउस सकाल टाइम्स ने किया है।
इसमें बताया गया है कि यदि राज्य में अभी विधानसभा चुनाव होते हैं तो BJP सबसे बड़ी पार्टी रहेगी, लेकिन शिंदे की शिवसेना का प्रदर्शन कुछ खास नहीं होगा। हालांकि, यहां गौर करने वाली बात है कि महाराष्ट्र का पवार परिवार सकाल टाइम्स का मालिक है।
आंध्र, तेलंगाना और ओडिशा : BJP को मजबूत सहयोगी की जरूरत
आंध्रप्रदेश का सिनैरियो इसका सबसे अच्छा उदाहरण है। जगन मोहन रेड्‌डी की अगुआई वाली YSR कांग्रेस अब राज्य में कांग्रेस को उभरने नहीं दे रही है और BJP को पैर जमाने से रोक रखा है।
BJP के लिए जगन ओडिशा के CM नवीन पटनायक जैसे हैं। जगन भी पूरी तरह से पटनायक के रास्ते पर चल रहे हैं। वह पटनायक की तरह ही BJP और कांग्रेस से समान दूरी बनाए हुए हैं। मिड पॉइंट पर खड़े रहकर पटनायक और जगन ने मोदी सरकार के साथ वर्किंग रिलेशन बनाए हैं। इससे उनके राज्यों को केंद्र की लगातार सहायता भी मिल रही है।
BJP का सेंट्रल कमांड 2024 के लोकसभा चुनाव के बाद की परिस्थितियों को ध्यान में रखते हुए जगन और पटनायक को जरूरतमंद दोस्त मान रहा है। यानी उस वक्त ज्यादा सहयोगियों की जरूरत पड़ने पर ये काम आ सकते हैं। हालांकि आंध्र में BJP अभी असमंजस की स्थिति में है।
ऐसे में यह सवाल है कि BJP राज्य में किसके साथ जाना पसंद करेगी TDP या YSR कांग्रेस। BJP के पास आंध्र में पवन कल्याण की जन सेना पार्टी जैसी सहयोगी भी है, लेकिन आंकड़े सुकून देने वाले नहीं हैं।
2019 के विधानसभा चुनाव में YSR कांग्रेस क्लीन स्वीप करते हुए 175 में से 151 सीट जीती थी। TDP ने 23 और जन सेना को 1 सीट मिली, जबकि कांग्रेस और BJP को एक भी सीट नहीं मिली।
हालांकि वोट शेयर से पता चलता है कि TDP को भले ही सीट कम मिली, लेकिन उसका वोट बैंक बहुत नहीं खिसका। इस दौरान YSR कांग्रेस को 49.95% और TDP को 39.26% वोट मिले। वहीं जन सेना को 5.53%, कांग्रेस को 1.17% और BJP को 0.84% वोट मिला था।
आंध्र प्रदेश BJP जगन की ईसाई धर्मांतरण नीति से भी असमंजस में है। इसकी वजह है BJP धर्मांतरण को लेकर काफी सख्त नीति की बात करती है। वहीं 2019 के लोकसभा चुनावों में YSR कांग्रेस ने 25 में से 22 सीटों पर जीत हासिल की थी।
यहां तक ​​कि पड़ोसी तेलंगाना में, जहां से BJP को बड़ी उम्मीदें हैं, वहां पर 2018 के विधानसभा चुनाव में TDP एक मामूली खिलाड़ी के रूप में सिमट गई और उसे सिर्फ 3.5% वोट के साथ सिर्फ तीन सीटें मिलीं। ऐसे में तेलंगाना में भी TDP को सहयोगी बनाने को लेकर पसोपेश है। हालांकि, कर्नाटक विधानसभा चुनाव में हार के बाद BJP अब रिस्क लेने के मूड में नहीं है।
पंजाब : पुराने दोस्त से फिर जुड़ने की जरूरत
पंजाब दूसरा राज्य है जहां भाजपा को एक सहयोगी की जरूरत है और अकाली दल एक पुराने दोस्त की प्रतीक्षा कर रहा है। BJP सूत्रों ने दावा किया कि 2017 के बाद से लगातार हार के बाद अकाली दल को BJP के समर्थन की ज्यादा जरूरत थी। यह उतना ही मजबूत है जितना हाल ही में जालंधर लोकसभा सीट के उपचुनाव के नतीजों ने दिखाया।
जालंधर सीट को आप ने जीता और उसे 34.05% वोट मिले। कांग्रेस को 27.4%, BJP को 15.2% और अकाली दल को 17.9% वोट मिले। यानी अगर दोनों को मिला दें ता यह 33.1% होता है। यह आप से सिर्फ 1% कम है और कांग्रेस से ज्यादा।
हालांकि, जमीन पर क्या यह गठबंधन फिर से BJP के हिंदू समर्थकों के साथ अकालियों के पारंपरिक जाट वोटों को एक साथ लाने का काम करेगा या नहीं यह तो वक्त ही बताएगा।
कर्नाटक : JDS की ओर देख रही BJP
कर्नाटक में लोकसभा की कुल 28 लोकसभा सीटें है। 2019 लोकसभा चुनाव में BJP ने 28 सीटों में से 26 सीटों पर जीत दर्ज की थी। वहीं कांग्रेस और JDS को एक-एक सीट से संतोष करना पड़ा था। हालांकि, अब विधानसभा चुनाव के बाद राज्य के सियासी समीकरण बदल गए हैं।
कर्नाटक में विधानसभा चुनाव में हार के बाद BJP यहां पर भी सहयोगी की तलाश है। BJP की नजर देवगौड़ा की JDS पर है। इस बार के विधानसभा चुनाव में कांग्रेस ने 42.9% वोट शेयर के साथ 135 सीटें जीतीं।
वहीं BJP ने 36% वोट शेयर के 66 सीटें और JDS ने 13.3% वोट शेयर के साथ 19 सीटें जीतीं। यानी यहां पर अगर BJP और JDS का वोट शेयर मिला दें तो यह 49.3% हो जाता है, जो कांग्रेस से लगभग 7% ज्यादा है।
पहले भी BJP और JDS मिलकर कर्नाटक में सरकार बना चुकी हैं। मंगलवार को कर्नाटक विधानसभा चुनाव में JDS के प्रदर्शन की समीक्षा बैठक के बाद एचडी देवेगौड़ा ने भी BJP के साथ दोस्ती के संकेत दिए हैं। 2024 में BJP के साथ गठबंधन के सवाल पर एचडी देवेगौड़ा ने कहा कि मैं राष्ट्रीय राजनीति का विश्लेषण कर सकता हूं,लेकिन इसका क्या फायदा है?
उन्होंने कहा कि देश में कोई ऐसी पार्टी है, जो BJP के साथ प्रत्यक्ष या अप्रत्यक्ष रूप से जुड़ी न रही हो। देवेगौड़ा ने आगे कहा कि कांग्रेस यह तर्क दे सकती है कि उसने कभी भी BJP के साथ गठबंधन नहीं किया, लेकिन क्या DMK NDA का हिस्सा नहीं रही है।